Урок 24: “Мясціна, дзе я жыву. У родным горадзе (вёсцы)”.

**МЭТА:** фарміраванне ўмення адказваць на пытанне, карыстаючыся словамі самога пытання і выкарыстоўваючы новую лексіку па тэме.

**ЗАДАЧЫ:** вучыць асэнсавана ўспрымаць тэкст на слых на аснове верша “Сарока з праспекта”, чытаць словы і сказы, якія маюць графічную адметнасць беларускай мовы ў параўнанні з рускай (словы з апострафам), правільна вымаўляць асаблівыя гукі беларускай мовы; садзейнічаць запамінанню лексікі на тэму “У родным горадзе (вёсцы)”; развіваць фанематычны слых, памяць; выхоўваць патрыятызм; пашыраць веды пра горад і вёску.

**АБСТАЛЯВАННЕ:** вучэбны дапаможнік, індывідуальныя карткі (дадатак 1), карткі для чытання (дадатак 2), прэзентацыя.

Ход урока

I. АРГАНІЗАЦЫЙНЫ ЭТАП.

*Настаўнік пачынае ўрок з песні “Люблю цябе, Белая Русь” (сл. У. Карызны, муз. Ю. Семянякі) ці чытае верш.*

**Настаўнік.**

Жытнёвае поле, лясы і азёры,

крынічанька ў лузе і ў небе жаўрук…

Услухайся толькі, усё тут гаворыць:

люблю цябе, Белая, Белая Русь.

Ну як не любіць тыя хаты ля гаю,

ля сініх азёр і палёў залатых,

дзе хлебам і соллю сяброў сустракаюць

і з песняй праводзяць, як родных сваіх.

*У. Карызна*

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

**Настаўнік.** Чаму нашу краіну называюць “Белая Русь”?

Як яшчэ пра яе гавораць? *(“Зямля пад белымі крыламі”.)*

Прачытайце словы на картцы. *(Дадатак 1.)*

Якая адметная літара беларускай мовы сустрэлася ў словах? Наша краіна мае багаты раслінны свет. А ці пазналі вы кветкі на малюнках?

Расстаўце ў клеткі над назвамі кветак лічбы, якія адпавядаюць малюнку гэтай кветкі.

Якая кветка — сімвал нашай краіны?

У якім слове няма літары ***“і”***? *(На дошцы з’яўляецца слова* ***“горад”****.)*

Зачытайце назвы беларускіх гарадоў. У якім горадзе вы жывяце? *(Для гарадскіх школ.)*

Ці можна сустрэць у горадзе жытнёвае поле, лясы, хаты?

Дзе гэта можна ўбачыць?

Прачытайце.

*На дошцы з’яўляецца слова* ***“вёска”****.*

Мэтавызначэнне

**Настаўнік.** На ўроку мы будзем вучыцца расказваць пра горад і вёску роднай краіны. І не толькі! Навучымся чытаць словы з асаблівым знакам, якога ў словах рускай мовы вы не сустракалі.

Адпраўляемся ў падарожжа!

III. ЭТАП ЗАСВАЕННЯ НОВЫХ ВЕДАЎ І СПОСАБАЎ ДЗЕЙНАСЦІ.

Знаёмства з лексікай на тэму “У горадзе, вёсцы”

**Настаўнік.** Адпраўляемся на машыне. Падыміцеся са сваіх месцаў. Вазьміцеся за руль.

Паехалі. Ваша задача — дапамагчы мне расказаць пра наш маршрут. Я буду пачынаць, а вы — дапаўняць сказы, называючы тое, што бачыце на малюнку.

*На экране з’яўляюцца малюнкі (слайды 1–7). Можна вывешваць названыя словы на дошку ў два слупкі: “Вёска” і “Горад”, а потым па ходзе ўрока дапаўняць.*

**Настаўнік.** Выязджаем з *(назва)* горада. Як вы здагадаліся? *(Шматпавярховыя дамы.)* Паўтарыце. Скажыце адно аднаму. Рухаемся далей.

Праязджаем … поле.

Едзем праз … лес.

Справа ў нас … рэчка.

Злева — … гай. *(Тлумачэнне слова* ***“гай”****.)*

Стоп. Далей не праедзем … аб’езд.

Перад намі … хаты.

Гэта … вёска.

Знаёмства з апострафам

**Настаўнік.** Якое слова вас здзівіла сваім запісам? Не ўсе змаглі яго прачытаць. *(Слайды 8–10.)*

Гэты знак называецца “апостраф”.

Паслухайце, як гучаць словы з апострафам. *(Настаўнік чытае словы з апострафам.)* Які гук вы чуеце?

*Настаўнік дэманструе прыём “Пад’ём угару”: вымаўляем зычны, падымаемся (рух далонню ўверх), з’язджаем, вымаўляючы [й’] з наступным галосным (далонь рухаецца ўніз).*

Навучанне чытанню

*Чытанне складоў з апострафам на картках з дапамогай прыёму “Пад’ём угару” (дадатак 2):* ***б’ю****,* ***п’ю****,* ***б’і****,* ***п’і****,* ***м’я****,* ***б’я****,* ***з’я****,* ***д’е****,* ***р’е****,* ***п’е****,* ***п’ё****,* ***з’е****. Колькасць картак адпавядае палове вучняў класа.*

*Далей картка аддаецца вучню, які яе прачытаў. Арганізуецца чытанне з выкарыстаннем прыёму “Карусель” (гл. папярэднія ўрокі).*

Работа па вучэбным дапаможніку (заданне 1, с. 60)

**Настаўнік.** На якой мове напісаныя словы ў першым слупку? У другім слупку? Як вы зразумелі?

IV. ЭТАП ЗАМАЦАВАННЯ ВЕДАЎ І ЎМЕННЯЎ.

Работа па вучэбным дапаможніку (заданне 2, с. 60)

**Настаўнік.** Прачытайце словы з апострафам.

Як называецца ўваход у шматпавярховы дом?

Якое слова называе птушак?

Што абазначае слова ***“аб’ява”***? Дзе можна прачытаць аб’яву?

Прачытайце словы другога радка. Што іх аб’ядноўвае? *(Літара* ***“і”****.)*

Якое слова вам не зразумела?

Падрыхтоўка да ўспрымання тэксту на слых

Работа па вучэбным дапаможніку (заданне 3, с. 61)

**Настаўнік.** Пакажыце пальчыкам вуліцу. Што адбываецца на вуліцы? *(Едуць машыны, матацыкл.)*

Якое дрэва расце на гэтай вуліцы?

Як называецца будынак на другім малюнку?

Пакажыце помнік. Як вы думаеце, каму прысвечаны гэты помнік?

Што аб’ядноўвае два малюнкі? *(Сарока.)*

Як вы думаеце, сарока жыве ў горадзе ці вёсцы? А можа, хто з вас здагадаўся, у якім горадзе? Праверым вашы меркаванні.

Паслухайце верш, які называецца… Прачытайце назву.

Якое слова не зразумела? “Праспект” — гэта вялікая шырокая вуліца.

У вершы яшчэ сустрэнуцца незразумелыя словы:

***“увішна”***— спрытна, хутка;

***“гарэза”***— непаседа, свавольнік;

***“зіхаціць”*** — блішчыць;

***“картэж”*** — урачысты праезд машын.

Успрыманне твора на слых

*Настаўнік чытае верш “Сарока з праспекта”. Дэманстрацыя слайдаў 11–13.*

Праверка агульнага разумення тэксту

**Настаўнік.** У якім горадзе жыве сарока? Чым з’яўляецца гэты горад для Рэспублікі Беларусь?

Чым ганарыцца сарока? Якімі карыснымі справамі занятая сарока? А як вы думаеце, ці важна тое, дзе ты жывеш — у горадзе ці вёсцы? *(Не. Важна любіць свой родны куток і рабіць усё для яго росквіту.)*

Цудоўна ездзіць на экскурсіі па нашай краіне, знаёміцца з рознымі гарадамі і вёскамі.

І, канешне, знаёміцца са сталіцай нашай Радзімы. Чаму часта ў Мінску можна ўбачыць картэжы? *(Прыязджаюць госці з розных краін.)*

Што можа расказаць сарока пра горад, у якім жыве?

Навучанне чытанню

**Настаўнік.** Ці даведаліся вы з верша, адкуль у сарокі газета? Можа, знойдзем адказ у тэксце? Зможам прачытаць? Спачатку прачытаю я. Паслухайце.

Дзе жыла сарока? Прачытайце.

Якія птушкі пазіралі на сароку? Дзе яны сядзелі? Прачытайце. *(Тлумачэнне слова* ***“дах”****.)*

За чым назірала сарока? Прачытайце.

Куды паляцела сарока? Прачытайце.

Знайшлі адказ на пытанне “Дзе знайшла сарока газету?”?

Што ў газеце можа быць напісана?

*Чытанне “ланцужком”*

**Настаўнік.** Прачытайце словы з апострафам. Колькі іх у тэксце? Пакажыце на пальчыках.

Прачытайце словы з літарай ***“і”***. Колькі такіх слоў?

V. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

**Настаўнік.** З якім новым значком, які сустракаецца ў беларускіх словах, вы пазнаёміліся?

Ці навучыліся вы чытаць словы з апострафам?

Куды мы падарожнічалі на ўроку?

Якія новыя словы вы запомнілі? Яны дапамогуць расказаць пра горад і…

Праверым, ці атрымаецца расказаць пра наш родны горад (вёску)?

У якім горадзе (вёсцы) мы жывём?

Што цікавага можна расказаць пра наш горад (вёску)?

*Настаўнік рыхтуе прэзентацыю (малюнкі) пра знакавыя мясціны роднага мястэчка*.

**Настаўнік.** Атрымалася справіцца з усімі заданнямі. Мэта ўрока дасягнутая.